b'\n_START_ARTICLE_\nAnna Puu\n_START_SECTION_\n2008\xe2\x80\x932009: Idols ja esikoisalbumi\n_START_PARAGRAPH_\nPuu nousi julkisuuteen vuoden 2008 Idols-laulukilpailusta. H\xc3\xa4n sijoittui kilpailussa toiseksi h\xc3\xa4vitty\xc3\xa4\xc3\xa4n kisan voittaneelle Koop Arposelle, joka sai \xc3\xa4\xc3\xa4nist\xc3\xa4 70,3 prosenttia._NEWLINE_Idolsin j\xc3\xa4lkeen h\xc3\xa4n solmi levytyssopimuksen Sony Musicin kanssa, jolla oli optio solmia levytyssopimus haluamansa Idols-kilpailijan kanssa. H\xc3\xa4net tunnettiin Idolsin aikana viel\xc3\xa4 oikealla sukunimell\xc3\xa4\xc3\xa4n Puustj\xc3\xa4rvi, mutta kilpailun ja levytyssopimuksen my\xc3\xb6t\xc3\xa4 h\xc3\xa4n otti taiteilijanimekseen Anna Puu._NEWLINE_H\xc3\xa4nen esikoisalbuminsa Anna Puu julkaistiin 29. huhtikuuta 2009. Tuottajina levyll\xc3\xa4 toimivat Jukka Immonen, Knipi sek\xc3\xa4 Lasse Kurki. Albumi nousi suoraan Suomen virallisen albumilistan ensimm\xc3\xa4iseksi ja pysyi kolmen myydyimm\xc3\xa4n albumin joukossa 21 per\xc3\xa4kk\xc3\xa4ist\xc3\xa4 viikkoa. Kolmessa kuukaudessa levy\xc3\xa4 myytiin platinalevyn verran, 30\xc2\xa0000 kappaletta. Yhteens\xc3\xa4 Anna Puu -albumia on myyty yli 77\xc2\xa0000 kappaletta, joka oikeuttaa tuplaplatinalevyyn. My\xc3\xb6s albumin ensimm\xc3\xa4isen\xc3\xa4 singlen\xc3\xa4 julkaistu kappale \xe2\x80\x9dC\xe2\x80\x99est la vie\xe2\x80\x9d on myynyt kultaa._NEWLINE_Syksyll\xc3\xa4 2009 Puun kappaletta \xe2\x80\x9dKaunis p\xc3\xa4iv\xc3\xa4\xe2\x80\x9d k\xc3\xa4ytettiin Atrian Fresh-tuotteiden mainoksessa. Mainos sai aikaan kohun, sill\xc3\xa4 mainoksessa esiintyy vanhempi nainen, jolla on suhde selv\xc3\xa4sti nuorempaan mieheen.\n_START_SECTION_\n2010\xe2\x80\x932013: Albumit Sahara ja Antaudun\n_START_PARAGRAPH_\nPuun toinen albumi Sahara julkaistiin 26. toukokuuta 2010 ja se nousi heti julkaisunsa j\xc3\xa4lkeen Suomen virallisen albumilistan ensimm\xc3\xa4iseksi ja pysyi listan k\xc3\xa4rjess\xc3\xa4 my\xc3\xb6s seuraavat nelj\xc3\xa4 viikkoa. Albumia on myyty yli 40\xc2\xa0000 kappaletta._NEWLINE_Anna Puu julkaisi kolmannen albuminsa Antaudun 26. lokakuuta 2012. Albumi nousi ensimm\xc3\xa4isell\xc3\xa4 listaviikollaan Suomen virallisen albumilistan toiseksi, joka j\xc3\xa4i sen parhaaksi sijoitukseksi. Levyn ensimm\xc3\xa4inen single \xe2\x80\x9dKolme pient\xc3\xa4 sanaa\xe2\x80\x9d julkaistiin syyskuussa 2012 ja se nousi ensimm\xc3\xa4isen\xc3\xa4 Puun singlen\xc3\xa4 Suomen soitetuimmaksi radiokappaleeksi.\n_START_SECTION_\n2014\xe2\x80\x932015: Uusi levy-yhti\xc3\xb6 ja albumi\n_START_PARAGRAPH_\nElokuussa 2014 uutisoitiin The Fried Music -levy-yhti\xc3\xb6n kiinnitt\xc3\xa4neen Anna Puun yhti\xc3\xb6\xc3\xb6ns\xc3\xa4, jolloin Puun ja Sony Musicin yli viisivuotinen yhteisty\xc3\xb6 p\xc3\xa4\xc3\xa4ttyi._NEWLINE_Fried Musicin ja Anna Puun ensimm\xc3\xa4inen yhteinen julkaisu \xe2\x80\x9dOta minut t\xc3\xa4llaisena kuin oon\xe2\x80\x9d -single julkaistiin 8. toukokuuta 2015. Nelj\xc3\xa4nnen albuminsa, Rakkaudella, Anna Puu, h\xc3\xa4n julkaisi lokakuussa 2015. Albumin suurimmaksi radiohitiksi nousi toisena singlen\xc3\xa4 julkaistu \xe2\x80\x9dKohta vapaita\xe2\x80\x9d -kappale, joka oli parhaimmillaan nelj\xc3\xa4nneksi soitetuin radiokappale.\n_START_SECTION_\n2016\xe2\x80\x93: Vain el\xc3\xa4m\xc3\xa4\xc3\xa4\n_START_PARAGRAPH_\nSyksyll\xc3\xa4 2016 Anna Puu oli yksi Vain el\xc3\xa4m\xc3\xa4\xc3\xa4 -televisiosarjan viidennen tuotantokauden artisteista. Televisiosarjan my\xc3\xb6t\xc3\xa4 Puun aiempi levy-yhti\xc3\xb6 Sony Music julkaisi kokoelmalevyn Melankolian riemut \xe2\x80\x93 Parhaat 2009\xe2\x80\x932015 Puun kappaleista._NEWLINE_Anna Puu on yksi t\xc3\xa4htivalmentajista alkuvuodesta 2017 alkavalla The Voice of Finlandin kuudennella tuotantokaudella.\n_START_SECTION_\nPalkinnot\n_START_PARAGRAPH_\nPuu palkittiin vuoden 2010 Suomen \xc3\x84\xc3\xa4ni- ja kuvatallennetuottajien Emma-gaalassa vuoden naissolistina sek\xc3\xa4 tulokkaana. H\xc3\xa4nen albuminsa Anna Puu palkittiin vuoden Pop- ja debyyttialbumina. H\xc3\xa4net palkittiin vuoden 2009 tulokkaana my\xc3\xb6s Iskelm\xc3\xa4 Gaalassa. Valinta perustui Iskelm\xc3\xa4n nettisivuilla k\xc3\xa4ydyn vuosi\xc3\xa4\xc3\xa4nestyksen tuloksiin._NEWLINE_Vuonna 2019 Puu palkittiin kolmatta kertaa vuoden naissolistin Emma-palkinnolla sek\xc3\xa4 vuoden pop Emma-palkinnolla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAnna Puun perheeseen kuuluu \xc3\xa4iti, is\xc3\xa4, veli, sisko sek\xc3\xa4 tyt\xc3\xa4r. Puu syntyi Outokummussa, mutta on sittemmin muuttanut Helsinkiin. H\xc3\xa4nen \xc3\xa4itins\xc3\xa4 Pirjo Puustj\xc3\xa4rvi on toiminut Outokummun kaupunginjohtajana._NEWLINE_Puustj\xc3\xa4rvi oli naimisissa Olli Ripattilan kanssa 2008\xe2\x80\x932013 ja heill\xc3\xa4 on yhteinen 2010 syntynyt tyt\xc3\xa4r. Puustj\xc3\xa4rvi asuu avoliitossa tuottaja Jukka Immosen kanssa Helsingiss\xc3\xa4. He ovat seurustelleet vuoden 2016 syksyst\xc3\xa4 l\xc3\xa4htien._NEWLINE_Puustj\xc3\xa4rvi valmistui Turun kauppakorkeakoulusta kauppatieteiden maisteriksi vuonna 2008.'